钦定古今图书集成/方舆汇编/边裔典/第025卷 > 《鸡林类事》 > 高丽
## 钦定古今图书集成/方舆汇编/边裔典/第025卷 > 《鸡林类事》 > 高丽

高丽王建，自后唐长兴中，始代高氏为君长，传位不
欲与其子孙，乃及于弟。生女不与国臣为姻，而令兄
弟自妻之，言王姬之贵，不当下嫁也。国人婚嫁无聘
财，令人通说，以米食为定，或男女相欲为夫妇则为
之。夏日群浴于溪流，男女无别。濒海之人，潮落舟远，
则上下水中，男女皆露形。父母病，闭于室中，穴一孔
“与药饵，死不送。”

国城三面负山，北最高峻。有溪曲折贯城中，西南当
下流，故地稍平衍。城周二十馀里，虽杂沙砾，筑之势
亦坚壮。

国官月六参，文班七百十员、武班五百四十员，六拜
蹈舞而退。国王躬身还礼禀事，则膝行而前；得旨，复
膝行而退，至当级乃步。国人卑者见尊者亦如之。其
军民见国官甚恭，寻常则朝跪而坐，官民子拜父，父
亦答以半礼。女僧尼就地低头对拜。其俗不盗，少争
讼。国法至严，追呼，唯寸纸不至即罚。凡人诣官府，少
亦费米数斗，民贫甚惮之。有犯，不去巾衣，但褫袍带。
杖笞颇轻，投束荆使自择，以牌记其杖数。最苦执缚，
交臂反接，量罪为之，自一至九，又视轻重，制其时刻
而释之。惟死罪可久，甚者髀骨相摩，胸皮折裂。凡大
罪亦刑部拘役也，周岁待决，终不逃其法。恶逆及詈
父母乃斩，馀止杖肋，亦不甚楚，有赂或不免。岁八月
论囚，诸州不杀，咸送王府。其性仁，至期多赦宥，或配
送青屿、黑山，永不得还。

五谷皆有之。粱最大，无秫。糯以粳米为酒，少丝蚕，每
罗一匹，值银十两，故国中多衣麻苎，地瘠，惟产人“参、
松子、龙须布、藤席、白硾纸。日早晚为市，皆妇人挈一
柳箱，一小升，有六合为一刀。”〈以升为刀〉以稗米定物之价
而贸易之，其地皆视此为价之高下。若其数多，则以
银瓶每重一斤工人制造，用银十二两半入铜，二两
半作一斤，以铜当工匠之直。癸未年，仿本朝铸钱交
易，以“海东重宝”、“三韩通宝”为记。